Document ID: 32012R0583

KOMISIJAS REGULA (ES) Nr. 583/2012
(2012. gada 2. jūlijs),
ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz polisorbātu (E 432-436) izmantošanu kokosriekstu pienā
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu un 30. panta 5. punktu,
tā kā:
(1)
Regulas (EK) Nr. 1333/2008 II pielikumā noteikts Savienības atļauto pārtikas piedevu saraksts un to izmantošanas nosacījumi.
(2)
Šo sarakstu var grozīt saskaņā ar procedūru, kas noteikta Eiropas Parlamenta un Padomes 2008. gada 16. decembra Regulā (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (2).
(3)
Saskaņā ar Regulas (EK) Nr. 1331/2008 3. panta 1. punktu Savienības atļauto pārtikas piedevu sarakstu var atjaunināt pēc Komisijas iniciatīvas vai pēc pieteikuma saņemšanas.
(4)
Tika iesniegts pieteikums atļaujai izmantot polioksietilēna sorbitāna monooleātu (polisorbāts 80, E 433) kā emulgatoru kokosriekstu pienā, un šis pieteikums ir pieejams dalībvalstīm.
(5)
Kokosriekstu piens ir augļu izstrādājums, kas iegūts, homogenizējot zem kokosrieksta mizas esošo iekšējo slāni ar ūdeni, un to nevar saglabāt emulsijas veidā, ja netiek izmantots emulgators. Polioksietilēna sorbitāna monooleāts (polisorbāts 80, E 433) un polisorbāti (E 432-436) ir vispārēji apstiprināti kā visefektīvākie emulgatori, ko iepriekš minētajam nolūkam izmanto trešās valstīs.
(6)
Pārtikas zinātniskā komiteja savā 1983. gada 8. jūlija atzinumā noteica pieļaujamo diennakts devu (PDD) polisorbātu grupai (E 432-436) - 10 mg uz kg ķermeņa masas diennaktī (3). Komisijas ziņojumā par pārtikas piedevu uzņemšanu ar pārtiku Eiropas Savienībā (4) secināts, ka varētu būt vajadzīgs reālāks polisorbātu (E 432-436) devas novērtējums, kas pamatots uz faktiskajiem pārtikas piedevas lietošanas daudzumiem. Plānots, ka Eiropas Pārtikas nekaitīguma iestāde (turpmāk - “Iestāde”) minēto uzņemtās devas novērtējumu veiks polisorbātu (E 432-436) atkārtotas novērtēšanas laikā līdz 2016. gada beigām, kā paredzēts Komisijas Regulā (ES) Nr. 257/2010 (5). Līdz tam laikam vielas lietojuma iespējamas paplašināšanas nolūkā būtu jāizvērtē tikai tādi produkti, kuri nebūtiski ietekmē minēto vielu kopējo uzņemto devu. Pamatojoties uz pieteikuma iesniedzēja sniegtajiem datiem par kokosriekstu piena kopējo izplatību tirgū, novērtēts, ka paredzētā polisorbātu (E 432-436) deva, ko uzņem ar kokosriekstu pienu, ir daudz mazāka par PDD un tāpēc neradīs būtisku papildu iedarbību. Kokosriekstu piens nav plaši patērēts produkts; to izmanto galvenokārt Āzijas pārtikas produktu un desertu gatavošanai. Novērtētā deva ir niecīga un daudz mazāka nekā 1 % no PDD, un tā nav uzskatāma par būtisku. Tāpēc attiecīgo plašāko lietojumu neuzskata par tādu, kas rada bažas par kaitīgumu.
(7)
Saskaņā ar Regulas Nr. 1331/2008 3. panta 2. punktu Komisija lūdz Iestādes atzinumu, lai atjauninātu Savienības atļauto pārtikas piedevu sarakstu, kas sniegts Regulas Nr. 1331/2008 II pielikumā, izņemot gadījumus, kad attiecīgie atjauninājumi nevar ietekmēt cilvēku veselību. Tā kā atļauja izmantot polisorbātus (E 432-436) kā emulgatorus kokosriekstu pienā ir tāds minētā saraksta atjauninājums, kas nevarētu ietekmēt cilvēku veselību, nav nepieciešams lūgt Iestādes atzinumu.
(8)
Saskaņā ar Regulas (EK) Nr. 1333/2008 II pielikumi polisorbāti (E 432-436) ir atļauti kā grupa, jo tie ietilpst tajā pašā ķīmisko vielu grupā, kas definēta kā sorbīta un tā monoanhidrīdu un dianhidrīdu daļējo esteru maisījumi ar taukskābēm. Tāpēc ir atbilstoši ļaut kokosriekstu pienā izmantot visus polisorbātus (E 432-436) un nevis tikai pārtikas piedevu polioksietilēna sorbitāna monooleātu (polisorbāts 80, E 433).
(9)
Saskaņā ar pārejas noteikumiem Komisijas 2011. gada 11. novembra Regulā (ES) Nr. 1129/2011, ar ko groza Eiropas Parlamenta un Padomes Regulas (EK) Nr. 1333/2008 II pielikumu, izveidojot Eiropas Savienības atļauto pārtikas piedevu sarakstu (6), II pielikumu, ar ko izveido Savienības atļauto pārtikas piedevu sarakstu un šo pārtikas piedevu lietošanas nosacījumus, piemēro no 2013. gada 1. jūnija. Lai atļautu polisorbātu (E 432-436) izmantošanu kokosriekstu pienā pirms minētā datuma, ir nepieciešams noteikt agrāku piemērošanas datumu attiecībā uz šo pārtikas piedevu.
(10)
Tāpēc Regulas (EK) Nr. 1333/2008 II pielikums attiecīgi jāgroza.
(11)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,
IR PIEŅĒMUSI ŠO REGULU.
1. pants
Regulas (EK) Nr. 1333/2008 II pielikumu groza saskaņā ar šīs regulas pielikumu.
2. pants
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2012. gada 2. jūlijā

Labels: 0
3
17